Move Up! vat die pad Baviaanskloof toe | News24
Move Up! vat die pad Baviaanskloof toe
"En hoe gedra hierdie outjie hom op die grondpad?"
Só vra 'n Baviaanskloof-boer terwyl hy hande-in-die-sakke om die stofbedekte astrante VW Up! loop. Dan stop hy en skop-skop-groet een van die wiele.
Verbasend goed, is die antwoord op sy vraag. Ja, hierdie klein motor uit Volkswagen se stal klou op die sinkplaat-grondpad soos 'n blou-aap wat op 'n draadheining hol.
Die VW Up! se wiele is aan die rol gesit om Volkswagen as handelsmerk te vestig in die hoogs kompeterende kleinmotormark in Suid-Afrika. Ontwerpers vir hierdie mark dink slim en prakties. Die vereistes is kompak tog gerieflik. Klein tog ruim. Koste-effektief met unieke bakwerk-dinamika, gepaste interieur en 'n enjin-kapasiteit wat verras.
Klein tog ruim
Volkswagen van Suid-Afrika het vanjaar oor die Valentynstyd hulle geliefde driedeur-kleinmotor bekendgestel met die Take Up! as die intreemodel en die astrante Move Up! wat oor meer geriefsgoed beskik. Die motor se voorkoms is misleidend. Dit vertoon klein, maar maak die deur oop en klim in. Sitruimte is verbasend gerieflik met 'n skoon oopheid op die paneelbord wat gestroop is van onnodige beheerknoppies.
Met die Move Up! se toetsrit na die Baviaanskloof is die 1000cc drie-silinder enjin aan uiteenlopende padtoestande blootgestel. Al kronkelend op die R75-pad neffens die Zuurberg-reeks klou die Move Up! met sy vyfspoed-ratkas goed in die draaie. Dié 55kW enjin met sy topspoed van 171km/h laat die motor gerieflik by stadiger verkeer verbyglip op die oop pad.
Verby Wolwefontein op die R329-pad sak die herfsson appelkoosoranje al nader aan die horison. Dan is dit tyd om die Move Up! se sondak oop te skuif sodat die vars laatmiddagreuk van die Karoovlak se plante kan saamryplek kry. Brandi Carlile se liedjie "Have You Ever" speel kristalhelder op die info-vermaakstelsel en met liriek-grepe soos "Have you ever stared into a starry sky? Lyin on your back you're askin' why?" kan 'n mens nie anders om net daar, tussen die Groot Winterhoek- en Grootrivier Hoogtes bergreekse te stop, die Move Up! se deure wyd oop te swaai en die oomblik in die buitelug te geniet nie.
Die sementpad tussen Steytlerville en Willowmore is enig van in sy soort in die land. Selfs geharde viertrekvoertuie se dik breëbekbande kan gesny raak wanneer 'n motor van voor kom en elke motor een stel wiele op die grondsoom en een stel wiele op die sementpad moet ry om verby mekaar te kan kom. Die Move up! is dit nie gespaar nie! Gelukkig is die noodwiel standaardgrootte en was die omruilproses sonder enige dramas. As vrou langs die pad, met 'n pap wiel, het dit wel gehelp om die handleiding uit te haal. Binne enkele minute het 'n behulpsame man en sy gesin gestop en kort op sy hakke het 'n boer van 'n nabygeleë plaas met sy plaasbakkie gestop om hulp aan te bied.
Vroegaand draai die Move Up! se neus in na die R332 grondpad na die Baviaanskloof-Mega-natuurreservaat. Sy halogeenligte val wyd en wil-wil-spring koedoes langs die pad word gou raakgesien. Die pad is sleg, dele is weggespoel na Maart se groot reëns. Die sinkplaatgeskud is ongemaklik, maar die Move Up! se 144mm grondvryhoogte traksievermoë hou die motor gemaklik op die pad.
Hoewel die VW Up! bemark word as die ideale stads- of inkopiemotor, het hy homself op hierdie toetsrit bewys as 'n veelsydige kleinmotor wat ewe goed hanteer op die langpad, sementpad sowel as grondpad.
Die VW Up! val in die hoër prysklas van die kleinmotormark met waarskynlik sy grootste mededinger Opel se Adam en dan is daar ook die Chevrolet Spark 1.2 LS en Kia Picanto 1.2 EX. Sou die Europese vierdeur VW Up! sy wiele op die Suid-Afrikaanse bodem laat rol, mag dit 'n duik in die VW Vivo se mark maak.
Brandstofverbruik is goed met 'n gemiddeld van 5.64 liter per 100km uit die 35 liter brandstoftenk.
In die Baviaanskloof het die boer wat die wiele so skop-skop gegroet het nog 'n draai om die Move up! geloop en met sy hande steeds in die sakke vir sy vrou gesê: "Liefie, dis mos nou 'n ougat karretjie hierdie."